IMH วิ่งชนซิลลิ่ง! จับตาไตรมาส 2 โตกระฉูด บุ๊กรายได้ “รพ.ประชาพัฒน์” 312 ลบ.
IMH วิ่งชนซิลลิ่ง! จับตาไตรมาส 2 โตกระฉูด บุ๊กรายได้ “รพ.ประชาพัฒน์” 312 ลบ.
15 มี.ค. 2564

ผู้สื่อข่าวรายงานว่า ราคาหุ้น บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH ณ เวลา 16.07 น. อยู่ที่ระดับ 4.28 บาท บวก 0.98 บาท หรือ 29.70% สูงสุดที่ระดับ 4.28 บาท ต่ำสุดที่ระดับ 3.68 บาท ด้วยมูลค่าการซื้อขาย 95.08 ล้านบาท

โดยปัจจัยที่ส่งผลให้ราคาหุ้นปรับตัวเพิ่มขึ้น คาดมาจากการรายงานข่าวว่า IMH เตรียมรับรู้รายได้จากการเข้าซื้อกิจการ “โรงพยาบาลประชาพัฒน์” ขนาดใหญ่ 100 เตียง จำนวน 312 ล้านบาทในไตรมาส 2/2564 นี้  ส่งผลให้ปี 2564 ประมาณการณ์รายได้รวม เติบโตก้าวกระโดดแตะระดับ 650 ล้านบาท จากปีก่อนที่มีรายได้รวม 247.75 ล้านบาท
อีกทั้งทางโรงพยาบาลประชาพัฒน์ ยังมีแผนการขยายฐานลูกค้าในกลุ่มสิทธิ์บัตรทองที่เพิ่มมากขึ้น เนื่องจากเป็นโรงพยาบาลทุติยภูมิในเขตราษฎร์บูรณะ รวมทั้งการปรับเพิ่มโควต้าผู้ป่วยประกันสังคม จากเดิม 8,500 คน เป็น 50,000 คน โดยเน้นให้บริการผู้ป่วยพื้นที่ฝั่งธนบุรี
นอกจากนี้ IMH ยังมีแผนการแผนการศึกษาการเข้าซื้อกิจการโรงพยาบาลเพิ่มขึ้นในอนาคต โดยตั้งเป้าที่จะมีเตียงเพื่อรองรับผู้ป่ายได้สูงถึง 1,000 เตียง ซึ่งจะทำให้เกิดการ Synergy และทำให้ครอบคลุมกลุ่มลูกค้าทุกพื้นที่ทั้งใน พื้นที่เขตเมืองและนิคมอุตสาหกรรม เพื่อรองรับการเปิดประเทศเป็นศูนย์กลางทางการแพทย์ในอนาคต